Aluekoodi (englanniksi Region code) on tapa, jolla median toimivuus rajoitetaan tiettyyn markkina-alueeseen. Se on käytössä monissa pelikonsoleissa ja DVD-elokuvissa. Sen avulla estetään siis pelin tai ohjelman toiminta markkina-alueen ulkopuolella. Konsoleissa lukitus on yleensä mahdollista kiertää MOD-piirillä. DVD-soittimissa aluekoodin voi myös mahdollisesti kiertää valmistajan koodilla, joka poistaa aluekoodirajoituksen soittimesta. DVD-asemissa aluekoodia voi vaihtaa RPC-1 ja RPC-2 rajoitusten mukaan, tai kiertää ne kokonaan vaihtamalla aseman firmwaren tai käyttämällä jotain apuohjelmaa.
Aluekoodien avulla tuotteen voi julkaista eri puolilla maapalloa eri aikaan ja usein vielä täysihintaisena, vaikka se olisi julkaistu jossain toisella markkina-alueella jo aikaisemmin. Aluekoodit ovat käytössä myös muistakin kuin kaupallisista syistä: PAL- ja NTSC-järjestelmien yhteensopimattomuus ongelmat on helppo kiertää ja tuotteita on helpompi sensuroida ja lokalisoida.